<classify> Akizungumza kwenye Ofisi za Mkuu huyo jana, Diamond alisema sio jambo rahisi kuwa na kiongozi huyo ambaye ana majukumu mengi ya kitaifa, na kwamba wameona kugawa kile kidogo wanachopata kwa ajili ya kuunga mkono Serikali kuchangia madawati ili watoto waweze kusoma.Alisema malengo yao ni kuendelea kusaidia vijana wenye vipaji na kuwaendeleza kimuziki, lakini wakati huo huo, kile wanachopata wanakipeleka kwa jamii ambayo inawaunga mkono. WCB imelenga kuwasaidia vijana wenye uwezo kuonyesha vipaji vyao vitambulike ndani na nje ya nchi.Pamoja na hilo, tumeona tuunge mkono harakati za Mkuu huyo wa Mkoa ambaye amekuwa pia akiunga mkono sanaa yetu, alisema. Alisema mchango huo wameona waanze na mkoa wa Dar es Salaam na huenda baadaye wakaendelea kusaidia na mikoa mingine kwa maendeleo ya taifa.Mkuu wa Mkoa Makonda alimshukuru Diamond kwa kutambua kazi ya jamii na kuunga mkono agizo la Rais John Magufuli la kutaka wakuu wa mikoa kutatua tatizo la madawati katika maeneo yao. Alisema msanii huyo ameonesha mfano kwa wasanii wengine kulichukulia jambo hilo kama changamoto na kusaidia jamii.Diamond amekuwa msanii wa kwanza Tanzania kwa kutoa madawati kama sehemu ya kuunga mkono suala hili la maendeleo, ameonyesha njia kwa wengine kuja kuchangia, alisema.Makonda alisema madawati yanayohitajika kwa mkoa wa Dar es Salaam ni laki moja ambapo 34,000 ni kwa ajili ya shule za sekondari na 66,000 kwa ajili ya shule za msingi. Mkuu huyo alisema iwapo madawati yatazidi lengo walilojiwekea basi watapeleka mengine katika mikoa jirani kwa kuwa Dar es Salaam ndio mkoa pekee unaoongoza kwa kuchangia pato la taifa na uchumi wa nchi.  <topic>: MICHEZO 